**Fframwaith sefydlu Cymru gyfan ar gyfer iechyd a gofal cymdeithasol**

**Pecyn briffio ynghylch agor y Gofrestr ar gyfer gweithwyr gofal cartref – Ionawr 2018**

Diben y ddogfen hon yw rhoi gwybodaeth i chi y gallwch ei throsglwyddo i gynulleidfaoedd perthnasol. Gallai fod yn sail i sesiwn diweddaru, cyflwyniad neu’n baratoad rhag ofn y bydd angen i chi ateb cwestiynau, ond mae croeso i chi ei defnyddio fel y mynnwch.

Mae cwestiynau cyffredin ar ein gwefan a all fod yn ddefnyddiol hefyd: [gofalcymdeithasol.cymru/cofrestru/cofrestru-gweithwyr-gofal-cartref](https://gofalcymdeithasol.cymru/cofrestru/cofrestru-gweithwyr-gofal-cartref?record-language-choice=en-cy)

**Cefndir**

Mae Gofal Cymdeithasol Cymru yn cynnal y Gofrestr o Weithwyr Gofal Cymdeithasol (y Gofrestr) yng Nghymru. Mae tua 11,000 o bobl ar y Gofrestr ar hyn o bryd. Maen nhw’n cynnwys gweithwyr cymdeithasol, rheolwyr a gweithwyr gofal preswyl i blant, rheolwyr cartrefi gofal i oedolion, myfyrwyr gwaith cymdeithasol a rheolwyr gofal cartref.

Ym mis Tachwedd 2015, cyhoeddodd y Gweinidog Iechyd a Gwasanaethau Cymdeithasol y bydd gweithwyr gofal cartref a’r rheiny sy’n gweithio mewn cartrefi gofal yng Nghymru yn ymuno â’r Gofrestr hefyd. Gwneir hyn i sicrhau mai dim ond y rheiny sy’n addas i ymarfer y caniateir iddynt weithio yn y sector.

Rydym yn amcangyfrif bod tua 23,000 o weithwyr gofal cartref yng Nghymru. Yn fras, bydd hyn yn treblu nifer y bobl sydd ar y Gofrestr ar hyn o bryd.

Er mwyn cofrestru, rhaid i weithwyr brofi eu bod yn addas i ymarfer – mae hyn yn golygu eu bod yn meddu ar y sgiliau, y wybodaeth a’r cymeriad i weithio’n ddiogel ac yn effeithiol, yn ogystal â bod yn iach yn gorfforol ac yn feddyliol, a’u bod yn cytuno i gydymffurfio â’r Côd Ymarfer Proffesiynol Gofal Cymdeithasol (y Côd). Cyflwynir ceisiadau i gofrestru drwy ein porth ar-lein, GCCarlein.

**Dyddiadau cofrestru**

Bu Llywodraeth Cymru’n ymgynghori ynghylch y dyddiadau ar gyfer cofrestru gweithwyr gofal cartref a chytunwyd y bydd y Gofrestr ar agor o fis **Ebrill 2018** ymlaen, ar sail wirfoddol am ddwy flynedd. Rydym eisiau pwysleisio y bydd y Gofrestr ar agor o fis Ebrill ymlaen ac annog pobl i gofrestru’n gynnar. Bydd yn orfodol, sy’n golygu y bydd yn drosedd i weithiwr gofal cartref yng Nghymru fod yn ymarfer heb fod wedi’i gofrestru, o fis **Ebrill 2020** ymlaen.

**Cymwysterau (ein hymgynghoriad diweddar)**

Fe gynhalon ni ymgynghoriad ar ‘Gweddnewid Gofal yn yr 21ain Ganrif’ a ddaeth i ben ym mis Hydref 2017. Roedd yr ymgynghoriad ynghylch newidiadau arfaethedig i’n ffioedd cofrestru, y gofynion o ran cymwysterau, y Côd Ymarfer i Gyflogwyr a’r rheolau addasrwydd i ymarfer.

Yn gyffredinol, roedd y rhai a ymatebodd yn cefnogi’r cynigion a chytunwyd ar y newidiadau canlynol:

**Cymwysterau**

Y cymwysterau gofynnol i gofrestru yw’r canlynol:

* Diploma Lefel 2 mewn Iechyd a Gofal Cymdeithasol (Oedolion) Cymru a Gogledd Iwerddon

**neu’r**

* Diploma Lefel 3 mewn Iechyd a Gofal Cymdeithasol (Oedolion) Cymru a Gogledd Iwerddon

**neu**

yn achos y rhai a gyflogir i weithio gyda phlant mewn lleoliadau gofal cartref:

* Diploma Lefel 3 mewn Iechyd a Gofal Cymdeithasol (Plant a Phobl Ifanc) Cymru

Mae cymwysterau iechyd a gwaith cymdeithasol eraill yn cael eu harchwilio, ochr yn ochr â chwblhau’r *Fframwaith sefydlu Cymru gyfan*.

Os nad yw gweithiwr gofal cartref yn meddu ar un o’r cymwysterau yma, gall gofrestru **hyd at fis Ebrill 2020** drwy wneud y canlynol:

* cwblhau’r Dyfarniad Lefel 2 mewn Sefydlu Gofal Cymdeithasol (Cymru) a chyflwyno datganiad o gymhwysedd gan ei reolwr, neu
* os ydyw wedi gweithio fel gweithiwr gofal cartref am fwy na thair blynedd, gall ei reolwr presennol gadarnhau ei fod yn gymwys ac yn addas i gael ei gofrestru – bydd angen iddo gyflwyno datganiad o gymhwysedd. Mae’r llwybr hwn ar gael hyd at fis Ebrill 2020 yn unig.

**DS** **Dim ond** pobl sy’n cofrestru cyn y dyddiad gorfodol, sef diwedd mis Mawrth 2020, all wneud hyn. Ni fydd gofyniad pellach o ran cymwysterau at ddibenion cofrestru. Bydd y gofynion o ran hyfforddiant a dysgu ôl-gofrestru yn berthnasol o ran dysgu parhaus.

Ar ôl Ebrill 2020, bydd angen i weithwyr newydd gofrestru o fewn chwe mis i’w dyddiad dechrau. Er mwyn cofrestru, bydd angen iddynt fod wedi cwblhau’r Cymhwyster Craidd Lefel 2 (rhan o’r gyfres newydd o gymwysterau sy’n cael ei datblygu ar hyn o bryd ac sy’n cynnwys sefydlu). Bydd yn cymryd lle’r Dyfarniad Lefel 2 mewn Sefydlu Gofal Cymdeithasol (Cymru) **a’r** *fframwaith sefydlu Cymru gyfan ar gyfer iechyd a gofal cymdeithasol*. Bydd yn ofynnol iddynt gwblhau cymhwyster ymarfer yn y tair blynedd gyntaf ar ôl cofrestru, cyn iddynt adnewyddu eu cofrestriad.

**Manteision a diben**

Mae’r manteision a’r rhesymau yn cynnwys y canlynol:

**Meithrin ymddiriedaeth a hyder**

* gall pobl ddibynnu ar weithwyr gofal cymdeithasol cofrestredig
* gall pobl gael hyder ynoch, a gwybod y byddwch yn dilyn [y Côd](https://socialcare.wales/landing-page/code-of-professional-practice-and-guidance).

**Gwerthfawrogi gweithwyr gofal cymdeithasol**

* dangos bod gennych y sgiliau a’r wybodaeth i fod yn weithiwr gofal cymdeithasol da
* gallwch ddangos eich bod wedi cael hyfforddiant a chymryd cyfrifoldeb am ddatblygu eich gwybodaeth a’ch sgiliau
* gall cyflogwyr ddarparu’r cymorth a’r datblygiad sydd eu hangen
* gallwch gymryd cyfrifoldeb am yr hyn yr ydych yn ei wneud fel gweithiwr gofal cymdeithasol.

**Gwneud yn siŵr bod pobl yn ddiogel**

* amddiffyn hawliau pobl a gwneud yn siŵr y gwrandewir arnynt
* cynorthwyo pobl i fod yn annibynnol ac amddiffyn eu hunain.

Os nad yw gweithiwr yn addas i ymarfer, gellir ei ddileu oddi ar y Gofrestr ac ni fydd yn gallu ymarfer yng Nghymru. Mae bod yn addas i ymarfer yn golygu bod ganddo’r sgiliau, y wybodaeth a’r cymeriad i wneud ei swydd yn ddiogel ac yn effeithiol.

Trwy gofrestru, byddwch yn helpu i ni wybod mwy am weithwyr gofal cartref yng Nghymru. Byddwn yn gwybod faint o bobl sy’n gweithio ym maes gofal cartref a fydd yn ein helpu i gynllunio’r ffyrdd gorau o’ch cefnogi.

**Canllawiau ymarfer a’r Côd**

Daeth ymgynghoriad ynghylch canllawiau ymarfer i ben yn ddiweddar. Mae’r canllawiau hyn yn benodol ar gyfer gweithwyr gofal cartref ac maen nhw’n helpu i esbonio’r hyn a ddisgwylir ganddynt yn eu gwaith pob dydd. Dylid eu defnyddio ochr yn ochr â’r Côd Ymarfer Proffesiynol.

**Sut gallwn ni helpu**

Byddwn yn datblygu cyfres o ddeunyddiau i gyflwyno cofrestru i’r grŵp hwn. Mae’r rhain yn cynnwys y canlynol:

* tudalen benodol ar y wefan ar gyfer gweithwyr gofal cartref
* apiau cofrestru a chanllawiau ymarfer
* fideos astudiaethau achos ynghylch cofrestru gan bobl sy’n derbyn gofal a chymorth, cyflogwyr a’r rheiny sy’n cofrestru
* fideos gan y Gweinidog Gofal Cymdeithasol a Phlant, ein prif weithredwr Sue Evans, ein cyfarwyddwr rheoleiddio a gwybodaeth Gerry Evans a’n tîm cofrestru ynghylch sut gallwn ni helpu
* cyflwyniad creadigol sy’n cyflwyno manteision cofrestru
* fideos ‘Sut i...’ ynghylch sut i ddefnyddio ein systemau ar-lein
* taflenni sy’n cyfeirio pobl at yr holl wybodaeth.

Rydym wedi llunio cynllun cyfathrebu a hoffem ymweld â chynifer o rhanddeiliaid ag sy’n bosibl dros y ddwy flynedd nesaf. Os hoffech i ni ddarparu mwy o wybodaeth, cysylltwch â Dean John [dean.john@gofalcymdeithasol.cymru](mailto:dean.john@gofalcymdeithasol.cymru) neu Stephanie Griffith [stephanie.griffith@gofalcymdeithasol.cymru](mailto:stephanie.griffith@gofalcymdeithasol.cymru).

Mae ein tîm cofrestru hefyd yn barod i ymweld â phob darparwr i’w cynorthwyo wrth gofrestru eu staff. Gallai hyn olygu ein bod yn mynd atynt i siarad am sut gallant helpu eu staff, neu wahodd eu staff i ddod atom er mwyn i ni eu harwain drwy’r broses gofrestru. Os hoffech i’n tîm cofrestru ymweld â chi, ebostiwch Dean John ar [dean.john@gofalcymdeithasol.cymru](mailto:dean.john@gofalcymdeithasol.cymru).

**Beth arall allwn ni ei wneud i helpu?**

Os oes gennych syniadau am sut gallem gydweithio i baratoi’r gweithlu ar gyfer cofrestru, gan gynnwys cymorth y gallen ni ei gynnig, rhowch wybod i Dean a Stephanie (cyfeiriadau ebost uchod). Efallai na fyddwn yn gallu gweithredu ynghylch pob syniad ond byddai adborth yn ddefnyddiol iawn.

**Rhestr o dudalennau defnyddiol ar y wefan**

Cwestiynau cyffredin:

gofalcymdeithasol.cymru/cofrestru/gweithwyr-gofal-cartref---yr-hyn-y-mae-angen-i-chi-ei-wybod

Codau a chanllawiau ymarfer:

gofalcymdeithasol.cymru/landing-page/côd-ymarfer-proffesiynol-a-chanllawiau

Tudalennau cofrestru:

gofalcymdeithasol.cymru/cofrestru